বাগেরহাটের ফকিরহাট উপজেলায় বাসচাপায় অটোরিকশা-যাত্রী দুই নাতিসহ নানা-নানির মৃত্যু হয়েছে; আহত হয়েছেন আরও দুইজন। উপজেলার কাকডাঙ্গা এলাকায় বাগেরহাট-মাওয়া মহাসড়কে সোমবার সকালে এ দুর্ঘটনা ঘটে বলে জানান বাগেরহাট হাইওয়ে পুলিশের এসআই মো. জামাল হোসেন। নিহতরা হলেন - আজাদ শেখ, তার স্ত্রী শিখা বেগম, তাদের নাতি রনি (৫) ও তামান্না (৭)। তাদের বাড়ি বাগেরহাট সদর উপজেলার বারইপাড়া ইউনিয়নের কোদলা গ্রামে। এসআই জামাল বলেন, সকাল ১০টার দিকে কমফোর্ট নামের একটি বাস ঢাকার দিকে যাচ্ছিল। এ সময় বিপরীত দিক থেকে আসছিল ফকিরহাটগামী একটি ব্যাটারিচালিত অটোরিকশা। “বাসটি অটোরিকশাকে সামনে থেকে চাপা দিলে ঘটনাস্থলেই চারজনের মৃত্যু হয়।” আহত দুইজনকে ফকিরহাট উপজেলা স্বাস্থ্য কমপ্লেক্সে ভর্তি করা হয়েছে বলে জানান এসআই জামাল। পুলিশ আহতদের পরিচয় জানাতে পারেনি ।